**ОПШТИНСКО ВЕЋЕ ОПШТИНЕ ГАЏИН ХАН** на основу одредбе члана 46. Закона о локалној самоуправи ( „Службени гласник РС“ бр.129/2007), члана 57. Статута општине Гаџин Хан ( „Службени лист града Ниша“ број 63/2008, 31/2011, 46/2011 и 36/2013), члана 3. , члана 22. став 4. Одлуке о Општинском већу („ Службени лист града Ниша“ број 83/2008) на својој 48. (четрдесетосмој) седници одржаној дана 24. фебруара 2014. године доноси

**З А К Љ У Ч А К**

У вези са Одлуком Збора грађана Гаџин Хан од 12.02.2014. године и Одлуком МЗ села Тасковићи од 09.02.2014. године, поводом производње дрвених пелета у простору раније фабрике „Затекс“ Гаџин Хан:

1-**НАЛАЖЕ СЕ** Општинској управи општине Гаџин Хан и надлежним Службама Општинске управе општине Гаџин Хан да Општинском већу општине Гаџин Хан, доставе извештај о свим захтевима који су у вези са производњом дрвених пелета поднети Општинској управи општине Гаџин Хан, о свим поступцима који су евентуално у вези са тим покренути по службеној дужности као и о предузетим мерама по поднетим захтевима у року од 5 ( пет) дана од дана добијања овог закључка.

2-**ЗАТРАЖИТИ** од Министарства грађевинарства и урбанизма и инспекцијских служби тог Министарства мишљење да ли лимени ( метални) силос, монтажно-демонтажног типа, постављен на бетонско шестоугаоно постоље, а који силос служи за смештај и хлађење млевене дрвне масе допремљене из млина чекичара у њега и има облик ваљка са врхом у облику купе, на којој су смештени циклони са филтерима за одвод гасовитих и прашкастих материја из силоса, као део технолошког процеса у производњи дрвених пелета, представља објекат за који је неопходно издавање локацијске дозволе и грађевинске дозволе за изградњу или се ради о објекту за које наведене дозволе нису потребне.

3-**ЗАТРАЖИТИ** од Министарства грађевинарства и урбанизма и инспекцијских служби тог Министарства мишљење да ли се у грађевинском објекту намене „текстилна индустрија“ какву је намену имао и како је уписан у јавним књигама непокретности-листу непокретности објекат ранијег „Затекса“, може обављати прерада дрвета, тј. производња дрвених пелета, без одобрења о промени намене објекта, а која намена објекта се мења без извођења грађевинских радова већ само уградњом унутар објекта потребне опреме са другим технолошким процесом, као и да ли се може без одобрења о промени намене објекта текстилне индустрије такав објекат доградити силосом, за смештај и хлађење дрвених пелета, неопходним у процесу производње дрвених пелета.

4-**ЗАТРАЖИТИ** од Министарства енергетике, развоја и заштите животне средине и инспекцијских служби тог Министарства мишљење да ли наведена производња дрвених пелета представља „чисту индустрију“, које сагласности и дозволе из њиховог домена треба да се обезбеде, као и извештаје и обавештење о предузетим мерама од стране служби тог Министарства у поступцима контроле.

5- Овај закључак доставити Општинској управи општине Гаџин Хан ради поступања по истом, Министарству грађевинарства и урбанизма, Министарству за енергетику, развој и заштиту животне средине ради давања тражених мишљења, као и МЗ Гаџин Хан и МЗ села Тасковићи.

**ОПШТИНСКО ВЕЋЕ ОПШТИНЕ ГАЏИН ХАН**

Број:06-35-93/14-III

У Гаџином Хану, дана 24. фебруара 2014. године ПРЕДСЕДНИК Саша Ђорђевић